हम तो शिकायत पर कार्रवाई करते हैं
रतलाम के बाद अब हमारे शहर में भी 2 से 4 रुपए लीटर महंगा हो सकता है दूध
रतलाम में दो रुपए लीटर दूध के भाव बढ़ने के बाद यहां भी दूध विक्रेता भाव बढ़ाने की तैयारी में हैं। सरकारी पार्लर पर पैकेट दूध के भाव बढ़ गए। अब खुला दूध बेचने वालों के बीच मंथन चल रहा है। कुछ दूध विक्रेताओं ने रतलाम की तर्ज पर चुपचाप दो रुपए बढ़ा दिए। कुछ विक्रेता तीन रुपए बढ़ाने की तैयारी में हैं। तर्क दिया जा रहा है कि गर्मी में दूध उत्पादन कम होता है और खपत बढ़ जाती है। किल्लत के साथ खल-कपास्या के भाव बढ़े हैं। इसलिए दूध के भाव बढ़ाना मजबूरी है। हालांकि दूध उत्पादक किसानों का कहना है हमें इसका लाभ नहीं मिल रहा। इधर दूध के कारोबार का कोई मापदंड तय नहीं होने से उपभोक्ता ठगे जा रहे हैं।
करीब 80 हजार आबादी वाले नगर में रोज दूध की खपत औसत 35 हजार लीटर है। इसमें से 20 हजार लीटर दूध घरेलू उपयोग तथा बाकी होटल-दुकानों पर व्यावसायिक उपयोग में लिया जा रहा है। अभी यहां दूध के भाव 40 रुपए लीटर हैं। इस मान से रोज का कारोबार 14 लाख रुपए का है। यदि 2 रुपए बढ़ते हैं तो कारोबार 70 हजार रुपए रोज का बढ़ जाएगा। एक-दो डेयरी वालों ने 2 रुपए बढ़ा दिए हैं लेकिन कुछ दूध विक्रेता किल्लत बताकर 3 से 5 रुपए बढ़ाने की टोह में हैं। ऐसा हुआ तो उपभोक्ताओं पर अतिरिक्त बोझ पड़ेगा। यहां दूध विक्रेताओं का कोई संगठन नहीं होने से कोई बयान देने को तैयार नहीं है लेकिन उनका कहना है भाव बढ़ाने पर चर्चा चल रही है। एक-दो दिन में निर्णय लेंगे। दूध पार्लर संचालक श्रेणिक जैन का कहना है पैकेट दूध पर सरकारी डेयरी ने दो रुपए बढ़ा दिए हैं। निजी दूध डेयरी संचालक संजय कुमार ने बताया रतलाम की तर्ज पर दो रुपए बढ़ाए हैं। कुछ बढ़ाने की तैयारी में हैं। यहां कोई यूनियन नहीं है। इसलिए अलग-अलग चर्चा है।
खल-कपास्या के भाव बढ़े लेकिन किसान तो 35 रुपए में ही दूध बेच रहे
उपलई के दूध उत्पादक दुर्गालाल अटोलिया का कहना है अभी तो गाय का अच्छा दूध 25 से 28 रुपए लीटर व भैंस का 35 रुपए लीटर से अधिक नहीं बिक रहा है। किसानों को तो यही भाव दिए जा रहे हैं। यदि बाजार के दूध विक्रेता किल्लत बताकर भाव बढ़ा रहे हैं तो हमें तो कोई फायदा नहीं है। पखवाड़ेभर में खल व कपास्या पर 100 से 150 रुपए की तेजी आई है। गर्मी में हरा चारा नहीं मिलने से खल-कपास्या खिलाना पड़ता है। उत्पादन घट जाता है और लागत बढ़ जाती है। इसलिए भाव बढ़े लेकिन किसानों को भी पूरे दाम मिले तो अच्छा है।
शहर में दूध की खपत और कारोबार
35 हजार लीटर सिटी में रोज दूध की कुल औसत खपत
14 लाख से ज्यादा सिटी में रोज दूध का कारोबार
02 रुपए की बढ़ोतरी बाद रोज का अतिरिक्त शुल्क 70 हजार रुपए
20 हजार लीटर घरेलू उपयोग में दूध की खपत
15 हजार लीटर व्यावसायिक उपयोग में दूध की खपत
दूध के दाम पर प्रशासन का नहीं रहता कोई हस्तक्षेप
फैट मशीन लगाएं, पूरे शहर में एक जैसे रखें दूध के दाम, नहीं होंगे लोग परेशान
बोहरा बाखल निवासी जाकिर हुसैन व आजाद चौक निवासी राजकुमार जैन का कहना है दूध के भाव बढ़ाने की चर्चा सुन रहे हैं लेकिन क्वालिटी और मापदंड पर किसी का ध्यान नहीं है। हर डेयरी पर फैट मशीन लगना चाहिए। 5.5 फैट का दूध 40 रुपए लीटर होना चाहिए लेकिन यहां 3 से 4 फैट का दूध भी इसी भाव बिक रहा है। कोई पानी मिलाकर 20 तो कोई 30 रुपए लीटर भी बेच रहा है। कोई 40 से 42 रुपए ले रहा है। क्वालिटी अनुसार दूध के भाव कम-ज्यादा हो सकते हैं लेकिन उपभोक्ता इसका पता लगा सकें, ऐसी व्यवस्था होना चाहिए।
प्राइवेट डेयरी पर दूध के भाव में हमारा हस्तक्षेप नहीं रहता है। फिर भी स्थानीय प्रशासन से चर्चा करेंगे। दूध क्वालिटी व फैट जांच के लिए समय-समय पर सैंपल लेते हैं। शिकायत पर कार्रवाई की जाती है। यदि मापदंड अनुसार दूध नहीं मिल रहा है तो आकस्मिक रूप से जांच कर क्वालिटी सुधार करवाएंगे। ज्योति बघेल, खाद्य सुरक्षा अधिकारी, रतलाम
hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva